Pelkkä julkaisujen määrä ei kerro tieteen tasosta | Mielipide | HS
Marjukka Liitenin kirjoituksessa "Tiede on tärkeää – teoriassa" (HS 16. 2.) puututtiin merkittävään teemaan, tieteen rahoituksen vähenemiseen. Artikkelissa esiteltiin Osmo Kivisen ja Juha Hedmanin esittämiä laskelmia Suomen tieteen tasosta ja kommentoitiin Suomen Akatemian Tieteen tila 2014 -selvitystä. Kivisen ja Hedmanin mukaan tieteen taso on väitettyä parempi.Kivinen ja Hedman perustavat päätelmänsä siihen, että asukaslukuun suhteutettuna Suomessa julkaistaan paljon vertaisarvioituja artikkeleita. Julkaisujen määrä ja määrän kasvu, jonka Tieteen tila -selvityskin toteaa, on toki hyvä merkki, mutta se ei vielä kerro tutkimuksen tasosta. Kun bibliometrisiä analyysejä käytetään tiedepoliittisen päätöksenteon taustamateriaalin osana, on syytä erottaa määrän ja vaikuttavuuden arviointi toisistaan.Tieteen tila -selvityksessä tarkasteltiin, kuinka suuri osa suomalaisista tieteellisistä julkaisuista on saanut paljon huomiota osakseen tiedeyhteisöltä. Tämä tehtiin laskemalla, mikä osa julkaisuista sijoittui kansainvälisessä vertailussa alansa eniten viitatun kymmenen prosentin joukkoon.Tieteen tila -selvitys ja viimeaikaiset pohjoismaiset vertailut antavat Suomen tieteen tasosta yhteneväisen kuvan: taso on vakaa mutta monia verrokkimaita heikompi. Tutkimuksen rahoitusta koskevissa päätöksissä laadun ja vaikuttavuuden painottaminen onkin tärkeää.Heikki Mannila pääjohtajaAnu Nuutinen johtava tiedeasiantuntijaSuomen Akatemia
Heikki Mannila, Anu Nuutinen